আয়াতগুলো নাজিল হয়েছিল একটি আদর্শ অবস্থায়—যখন বিশ্বাসীরা ছিল প্রকৃতই বিশ্বাসী ও তাঁদের ছিল যথাযথভাবে প্রাধিকারসম্পন্ন নেতা। ‘ওয়ালা’ ছিল তাঁদের সাথে তাঁদের বাইরের গোত্রসমূহের রাজনৈতিক বন্ধুত্ব বিষয়ে, এবং ‘বিতানা’ ছিল তাদের অভ্যন্তরীণ রাজনৈতিক পদে অধিষ্ঠান বিষয়ে নীতি। তবে এটি হয়তো খেয়াল করেছেন যে, নীতিগুলো ধর্মভিত্তিক নয়, চারিত্র্য বৈশিষ্ট্য ভিত্তিক। ওয়ালা’র সাথে অত্যাচার এবং ‘বিতান’র সাথে বিদ্বেষহীনতার সম্পর্ক। তখনকার দিনে প্রকৃত বিশ্বাসীরা কারও প্রতি অত্যাচারী ও বিদ্বেষপরায়ণ ছিলেন না। ফলে বিশ্বাসীদের বিশ্বাস ভিত্তিক অবস্থান ও গুণ ভিত্তিক অবস্থান সমার্থক হয়ে দাঁড়িয়েছিল। কিন্তু আজ আপনি মুসলিম বলে পরিচিত সমাজগুলোতে তা খুঁজে পাবেন কি? আমরা এখন ইহুদি ও খ্রিস্টানদের মত আরেকটি, অর্থাৎ তৃতীয়, আহলে কিতাবে (গ্রন্থের অধিকারী) পরিণত হয়েছি—যারা গ্রন্থ কেবল অধিকার করে আছে কিন্তু বাস্তবে গ্রন্থের সাথে তাদের জীবনের কোন সম্পর্ক নেই। আবার এখানে আরেকটি বিবেচ্য বিষয় হচ্ছে, যেকোনো ধর্ম বা মতাদর্শের অনুসারীই হওন না কেন, কোন ব্যক্তি যদি প্রকৃত বিশ্বাসীদের চারিত্র্য বৈশিষ্ট্যের অধিকারী হন তবে তাঁর সাথেও বন্ধুত্বপূর্ণ সম্পর্ক স্থাপন করা যায় কিনা এবং পৃথিবীটাকে সুন্দর করার জন্য একযোগে কাজ করা সম্ভব কি-না তা-ও একটি বিবেচ্য বিষয়।